ВагъуэщIэ къыхах
«Звезда» телеканалыр, Урысей Федерацэм ЗыхъумэжыныгъэмкIэ и министерствэр и щIэгъэкъуэну, яужь ихьащ уэрэджыIакIуэхэм я «ВагъуэщIэ» урысейпсо зэхьэзэхуэм и еплIанэ зэхыхьэр гъэхьэзырыным.
Трахын щIадзэ «ВагъуэщIэ»-р — макъамэ зэпеуэ инщ, УФ-м и федеральнэ щIыналъэ псоми я лIыкIуэхэр хэту. Мы гъэми абы зэхуишэсынущ ди къэралым и щIыналъэ псоми я уэрэджыIакIуэ зэчиифIэхэр. ЗэхьэзэхуэмкIэ я мурадыр — макъ дахэ, зэфIэкI ин зиIэхэр утыку кърашэнырщ.
Къэбэрдей-Балъкъэр Республикэм къыбгъэдэкIыу «ВагъуэщIэм» хэтынущ Гъубжокъуэ Маринэ.
Зэпеуэм и япэ Iыхьэр телевизорымкIэ къагъэлъэгъуэнущ 2018 гъэм дыгъэгъазэм и 23 — 30 махуэхэм. Финал ныкъуэмрэ кIэух Iыхьэмрэ цIыхухэм щрагъэлъагъуну траухуэр 2019 гъэм щIышылэм и 2 — 4-хэращ. А махуэхэм къриубыдэу телевизореплъхэм Iэ яIэтынущ, ягу ирихь уэрэджыIакIуэр къыхахыу. ТхьэмахуитIым нэблагъэ пIалъэм къриубыдэу цIыхубэм зэхихынущ узэрыгушхуэ хъуну макъ лъэщхэр, зэи утыку щамыгъэзэщIа уэрэдыщIэхэр.
ЩIышылэм и 7-м телевизореплъхэм нэхъыбэу Iэ зыхуаIэтам ипкъ иткIэ, къэрал псом нэхъыфIу къыщалъыта уэрэджыIакIуэм и цIэ къраIуэнущ.
ИСТЭПАН Залинэ.
